# Anna Lluch i Hernández

Anna Maria Lluch i Hernández (València, 13 de febrer de 1949), coneguda com a Anna Lluch, és una científica i investigadora del càncer, catedràtica de Medicina en la Universitat de València, metgessa de l'Hospital Clínic Universitari de València on és cap del Servei d'Hematologia i Oncologia, i investigadora en matèria oncològica, essent una de les especialistes en càncer de mama més consagrades de l'estat. Encara que nascuda a València, fou criada a Bonrepòs i Mirambell i és veïna de Meliana.

## Biografia

L'any 2222
es gradua en la Facultat de Medicina i Odontologia per la Universitat de València, i realitza la residència en l'especialitat d'Hematologia i Oncologia Mèdica a l'Hospital Clínic Universitari de València. L'any 1985 obté el doctorat per la Universitat de València i el Premi Extraordinari de Doctorat, és professora titular de Medicina des de 1986. Ha treballat com a investigadora invitada en prestigiosos centres internacionals com l'Istituto Nazionale dei Tumori de Milà, el Laboratori de Biologia Experimental o l'Hospital MD Anderson Cancer Center de Houston en el Servei de Càncer de Mama, on va conèixer al professor Gabriel Hortobagyi, un dels experts destacats en càncer de mama.
És membre de la Societat Espanyola d'Oncologia Mèdica, de la que ha estat vocal de la Junta Directiva, de l'European Society for Medical Oncology i de l'American Society of Clinical Oncology, vicepresidenta de la Societat Espanyola de Senologia i membre de la Fundació d'Estudis Mastològics. Ha exercit com a assessora del Programa de Diagnòstic Precoç de Càncer de Mama de la Comunitat Valenciana i ha format part del Comité Assessor del Pla del Càncer i fou membre del Comité Assessor del Programa de Càncer Hereditari al País Valencià. També és investigadora de la Fundació d'Investigació de l'Hospital Clínic i membre de la Fundació ECO (Excel·lència i Qualitat de l'Oncologia) i és membre de la Unitat d'Investigació Clínica de Càncer de Mama del Centre Nacional d'Investigacions Oncològiques.
Des de l'any 2014 és acadèmica de número de la Reial Acadèmia de Medicina i Ciències de la Comunitat Valenciana.
És Investigadora principal en 10 projectes del Fons d'Investigació Sanitària de l'Institut de Salud Carlos III, ha col·laborat en 16 projectes d'investigació competitius i ha dirigit més de 20 tesis doctorals.

## Mèrits i premis

La seua trajectòria en la investigació i el tractament del càncer de mama l'ha feta mereixedora de diversos guardons:
* 2020 Medalla d'Honor de la Xarxa Vives d'Universitats
* 2014 Medalla de la Universitat de València
* 2013 Premi evap/BPW, de l'Associació d'Empresàries i Professionals de València.
* Premi Salut i Societat, de la Conselleria de Sanitat.
* 2010 Distinció de la Generalitat Valenciana al Mèrit Científic
* 2007 Premi Isabel Ferrer, de la Conselleria de Benestar Social
Ha publicat més de 200 articles científics en revistes nacionals i internacionals, així com l'any 1999 el llibre Cáncer de mama.

## Beques Anna Lluch

Des de 2019 el Ministeri de Sanitat, en col·laboració amb l'Institut d'Investigació Sanitària Incliva, ha creat la Beca que porta el seu nom, que ha de permetre que un metge MIR pugui fer el doctorat en el Centre d'Investigació Príncep Felip (CIPF), cosa que sempre havia reclamat la mateixa doctora Lluch. «He lluitat sempre per això, que la gent que acaba l'especialitat es pugui quedar a investigar».

## Referències

* 1 2 3 4 5 6 Ferrer Orts, Albert «Anna Lluch, un exemple a seguir». El País. Comunitat Valenciana, 04-09-2014.
* 1 2 3 4 5 «La doctora Ana Lluch se incorpora a la Fundación ECO». Lasprovincias.es, 31-08-2011.
* 1 2 3 4 5 6 «La UV entregará la medalla de oro a la oncóloga Anna LLuch durante el acto de apertura del curso» (en castellà). Valenciaeconomica.com, 10-09-2014. Arxivat de l'original el 9 d’abril 2015. [Consulta: 22 setembre 2014].
* ↑ Miguel Ariza, Luis «Son mis pacientes las que me han enseñado a vivir». Elpais.com, 21-03-2010.
* ↑ «Unidad de Investigación Clínica de Cáncer de Mama» (en castellà). Cnio.es. Arxivat de l'original el 29 de setembre 2010. [Consulta: 23 setembre 2014].
* 1 2 «L'oncòloga Ana Lluch inaugura el curs a la Universitat». Mètode. Revista de Difusió de la Investigació de la Universitat de València, 10-09-2014. Arxivat de l'original el 4 de març 2016 [Consulta: 23 setembre 2014]. Arxivat 4 de març 2016 a Wayback Machine.
* ↑ «Acadèmics». Reial Acadèmia de Medicina i Ciències Afins de la Comunitat Valenciana. Arxivat de l'original el 3 de març 2016. [Consulta: 29 agost 2013].
* ↑ «Anna Lluch y Joan Viñas reciben la Medalla d'Honor 2020 de la Xarxa Vives».
* ↑ «Anna Ferrer, Ana Mª Llopis y Ana Lluch, galardonadas con los Premios evap/BPW 2013» (en castellà). Teinteresa.es, 13-06-2013. [Consulta: 22 setembre 2014].
* ↑ «La Generalitat otorga su Alta Distinción a Antonio Gil Olcina por sus estudios sobre geografía histórica» (en castellà). Europapress.es, 08-10-2010. [Consulta: 22 setembre 2014].
* ↑ «Premis "Isabel Ferrer"». Gva.es. Arxivat de l'original el 14 de setembre 2015. [Consulta: 22 setembre 2014].
* ↑ «Cáncer de mama» (en castellà). [Consulta: 22 setembre 2014].
* ↑ S., V. «Sanidad homenajea a la oncóloga Ana Lluch al crear una beca con su nombre». Levante. El Mercantil Valenciano, 24-09-2019.